ધ્યેય બિલ્લીપગલે એમની તરફ આગળ વધ્યો ત્યાં એમના નસકોરાનો અવાજ આવ્યો અને ધ્યેયે નિરાંતનો શ્વાસ લીધો. ધીમેથી એ ફરી વૉર્ડરોબ પાસે આવ્યો. જરા પણ અવાજ ન થાય તેવી તકેદારી રાખીને વૉર્ડરોબ ખોલ્યો. કશિશે કહ્યું હતું તે મુજબ છેલ્લા ખાનામાંથી જ્વેલરી બોક્સ લઈને એ ફરી પાછો કિચનમાં આવી ગયો. જૂના સમયના લોખંડના જ્વેલરી બોક્સને ખોલવાથી અવાજ થાય તો મહેન્દ્રભાઈ જાગી જવાની શક્યતા વધી જાય. હવે પરિણામ નજીક હતું ત્યારે એ કોઈ જોખમ ઉઠાવવા ઇચ્છતો ન હતો. કિચનમાં આવીને અવાજ ન થાય તેની તકેદારી રાખીને જ્લેવરી બોક્સ ખોલ્યું. દરેક ખાના જોઈ લીધા, પણ કોઈ કાગળ ન દેખાયો. એટલે ધ્યેય મૂંઝાયો. એણે ફરી જ્વેલરી બોક્સ આખેઆખું ચેક કરી લીધું, પણ કશિશને કૉલેજમાંથી આવેલો ઍડ્મિશન લેટર તેમાં ન હતો. આટલું જોખમ ઉઠાવ્યા પછી સૌથી મોટો પુરાવો ગાયબ હતો. ધ્યેયે ફરી એકવાર ચેક કર્યું, પણ કોઈ કાગળ તેમાંથી મળ્યો નહીં એટલે છેવટે હારીને એ જ્વેલરી બોક્સ ફરી વૉર્ડરોબમાં મૂકી આવ્યો. જે ચુપકીદીથી એ ઘરમાં આવ્યો હતો એટલી જ ચુપકીદીથી એ બહાર નીકળી ગયો.